Diari Oficial de la Generalitat Valenciana


Sumari del DOGV 8430, del 23-11-2018 (2018/10643)

RESOLUCIÓ de 20 de novembre de 2018, de la directora general d'Universitat, Investigació i Ciència, per la qual es concedeixen en 2018 subvencions per a infraestructures i equipament d'I+D+i per al període 2018-2020 (Programa Operatiu FEDER 2014-2020 Comunitat Valenciana).
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8430

Data del DOGV
:   23-11-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/10397


Data del document
:   20-11-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 20 de novembre de 2018, de la directora general d'Universitat, Investigació i Ciència, per la qual es concedeixen en 2018 subvencions per a infraestructures i equipament d'I+D+i per al període 2018-2020 (Programa Operatiu FEDER 2014-2020 Comunitat Valenciana). [2018/10475]  
Per mitjà de l'Ordre 89/2016, de 22 de desembre, de la Conselleria d'Educació, Investigació, Cultura i Esport (DOGV 7945, 28 desembre de 2016), es van aprovar les bases reguladores per a la concessió de subvencions per a adquisició d'infraestructures i equipament d'I+D+i Programa Operatiu FEDER 2014-2020 Comunitat Valenciana (d'ara endavant bases reguladores de les subvencions en referències posteriors en aquesta resolució).  
La base quarta de l'ordre esmentada disposa que «el procediment de concessió de la present línia d'ajudes serà el de concurrència competitiva, previst en el títol I, secció 1a. del capítol II de la Llei 1/2015, d'acord amb els principis de publicitat i concurrència, i s'iniciarà d'ofici per la conselleria de la Generalitat competent en política científica, per mitjà d'un o més procediments de convocatòria pública».  
  
Mitjançant Resolució de 15 de març de 2018, de la Conselleria d'Educació, Investigació, Cultura i Esport (DOGV 8263, 28.03.2018), es van convocar en 2018 subvencions per a infraestructures i equipament d'I+D+i per al període 2018-2020 -Programa Operatiu FEDER Comunitat Valenciana 2014-2020- (d'ara endavant, convocatòria de les subvencions, en referències posteriors en aquesta resolució). Aquesta convocatòria de subvencions es finança amb càrrec a la línia S0104000, Finançament d'infraestructures i equipament científic. PO FEDER 2014-2020, capítol VII, del programa 542.50, Investigació, desenvolupament tecnològic i innovació (I+D+i), de la Direcció General d'Universitat, Investigació i Ciència.  
Amb data 21 de setembre de 2018, d'acord amb la base onze de les bases reguladores de les subvencions, va ser publicada en la pàgina web de la Conselleria d'Educació, Investigació, Cultura i Esport, http://www.ceice.gva.es/web/ciencia/feder, la proposta resolució provisional dictada per l'òrgan instructor, en vista de la proposta remesa per la comissió avaluadora.  
La dita proposta de resolució provisional dictada per l'òrgan instructor establia un termini de 10 dies hàbils perquè les entitats beneficiàries pogueren acceptar la subvenció proposada, desistir d'aquesta o, si fora el cas, presentar les al·legacions que consideraren oportunes, tal com disposa la base dotze de les bases reguladores.  
Examinades les al·legacions presentades per les entitats beneficiàries, la comissió avaluadora ha elevat proposta de resolució definitiva per a la concessió d'aquestes subvencions.  
Per a dictar la present resolució és competent aquest òrgan administratiu, en virtut de les funcions establides en la Disposició Addicional Segona de les bases reguladores de les subvencions i de conformitat amb el que estableix el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport (DOGV 8192, 18.12.2017), fent ús de la delegació conferida i en vista de l'informe de l'òrgan instructor, dicte la següent resolució:  
  
Primer  
1. Concedir les subvencions per a infraestructures i equipament d'I+D+i per al període 2018-2020 Programa Operatiu FEDER 2014-2020 Comunitat Valenciana a les entitats beneficiàries que figuren en l'annex I de la present resolució, amb les quanties indicades en el dit annex, amb càrrec a l'aplicació pressupostària 03.47.25.822.94.2, de la Conselleria d'Educació, Investigació, Cultura i Esport, línia de subvenció S0104000, capítol VII, amb la següent distribució per anualitats:  
  
Aplicació   
pressupostària Anualitat 2018 Anualitat 2019 Anualitat 2020  
52.76.53.313.78.8 8.217.388,31 14.757.889,55 4.559.525,42  
  
2. Aquestes subvencions tenen per objecte dotar de fons les universitats públiques valencianes i consorcis públics d'investigació no sanitaris per a l'adquisició i actualització d'infraestructures, equipaments i tecnologies d'última generació d'I+D+i, que els permeta desenvolupar activitats d'investigació d'excel·lència.  
A aquest efecte, a les entitats beneficiàries i d'acord amb la base sisena de les bases reguladores de les subvencions, se'ls concedeix i finança la totalitat de l'import sol·licitat dels diferents conceptes susceptibles de finançament que apareixen en la base esmentada, adequat al cronograma d'execució de l'activitat consignat en la sol·licitud, d'acord amb el que disposa el resolc quart de la convocatòria de subvencions.  
  
3. Aquestes subvencions estan cofinançades en un 50 per cent per la Unió Europea, a través del Programa Operatiu del Fons Europeu de Desenvolupament Regional de la Comunitat Valenciana 2014-2020, dins l'eix prioritari 1, «Potenciar la investigació, el desenvolupament tecnològic i la innovació», Objectiu específic 1.1.2, «Enfortiment de les institucions d'I+D i creació, consolidació i millora de les infraestructures científiques i tecnològiques».  
  
Segon  
1. D'acord amb l'apartat 2 del resolc primer de la convocatòria de les subvencions, aquestes subvencions tenen caràcter plurianual i el període d'execució de l'activitat objecte d'aquesta subvenció serà el comprés entre l'1 de gener de 2018 i el 31 d'octubre de 2020. L'activitat objecte de subvenció haurà d'iniciar-se, ineludiblement, en l'exercici 2018.  
  
2. Les entitats beneficiàries hauran de complir les obligacions i normes de justificació previstes en la base catorze de les bases reguladores de les subvencions, així com en el resolc onze de la convocatòria de les subvencions. La documentació es presentarà d'acord amb els models publicats en el servidor d'informació de la Conselleria d'Educació, Investigació, Cultura i Esport, http://www.ceice.gva.es/web/ciencia/feder.  
El termini màxim per a la presentació dels documents justificatius de les ajudes de l'anualitat 2018 serà el 28 de febrer de 2019. Per a la resta d'anualitats el termini de justificació es publicarà en el servidor d'informació de la Conselleria d'Educació, Investigació, Cultura i Esport, http://www.ceice.gva.es/web/ciencia/feder, per mitjà d'instrucció de la Direcció General d'Universitat, Investigació i Ciència.  
  
3. De conformitat amb allò que disposa l'article 44, apartat 2.f de la Llei 22/2017, de 29 de desembre, de pressupostos de la Generalitat per a l'exercici 2018, aquestes ajudes es lliuraran anticipadament al 100 per cent a les universitats públiques valencianes i a les entitats a què es refereix l'article 2.3 de la Llei 1/2015, de 6 de febrer, de la Generalitat, D'hisenda pública, del sector públic instrumental i de subvencions. Per a la resta d'anualitats caldrà ajustar-se al que disposa a aquest efecte la corresponent llei de pressupostos de la Generalitat.  
  
Tercer  
Denegar les sol·licituds relacionades en l'annex II d'aquesta resolució per no haver aconseguit puntuació suficient per a ser beneficiàries d'aquestes subvencions, en haver-se esgotat la dotació de la línia que les finança.  
  
Quart  
Tindre per desistides les sol·licituds presentades per les entitats relacionades en l'Annex III d'aquesta resolució perquè han desistit expressament les persones representants d'aquestes.  
  
Cinqué  
La concessió d'aquestes subvencions comporta per a les entitats beneficiàries l'assumpció de les obligacions recollides en la normativa autonòmica, nacional i de la Unió Europea que regula la gestió dels fons FEDER. Entre d'altres, les següents:  
a) Executar l'activitat objecte de subvenció d'acord amb les condicions i obligacions establides en la resolució de concessió, especialment pel que fa a l'objecte, pressupost i calendari.  
b) Disposar de capacitat administrativa, financera i operativa suficient per a complir les condicions i obligacions que comporten la subvenció concedida.  
c) Observar les normes europees, nacionals i autonòmiques aplicables a la gestió de l'activitat objecte de la subvenció (contractació, subvencions, etc.) a més de les normes europees, nacionals i autonòmiques de subvencionabilitat vigents, en particular l'Ordre HFP/1979/2016, de 29 de desembre.  
d) Mantindre un sistema de comptabilitat diferenciat per a totes les transaccions relacionades amb les actuacions objecte de la subvenció, comptant, almenys, amb una codificació comptable adequada que permeta identificar clarament les dites transaccions i la seua traçabilitat.  
e) Procedir al manteniment de l'operació en el termini que establisquen les normes sobre aquest tipus de subvencions, conforme a l'article 71 del Reglament (UE) núm. 1303/2013, del Parlament Europeu i del Consell, de 17 de desembre de 2013.  
f) Acreditar, dins del termini establit i en la forma escaient, la realització de l'activitat que determina la concessió de la subvenció i facilitar les comprovacions encaminades a garantir la seua correcta realització, aportant a aquests efectes quanta documentació li fora requerida en el seu procediment de verificació tant administrativa com sobre el terreny.  
g) Sotmetre's a qualssevol altres actuacions de comprovació i control financer que es realitzen, d'acord amb el que estableix la normativa aplicable a la gestió de les subvencions cofinançades amb fons comunitaris, aportant per a això quanta informació li siga requerida en l'exercici d'aquestes actuacions.  
h) Participar en les activitats de seguiment, avaluació i control que, d'acord amb la normativa comunitària, han de realitzar les diferents autoritats i òrgans de control.  
i) Complir les obligacions en matèria d'informació i comunicació regulades en l'annex XII, apartat 2.2., del Reglament (UE) núm. 1303/2013, del Parlament Europeu i del Consell, de 17 de desembre de 2013, que regula les responsabilitats de les entitats beneficiàries en relació amb mesures d'informació i comunicació destinades al públic.  
  
Per tant, les entitats beneficiàries s'asseguraran que les parts que intervenen en l'activitat subvencionada han sigut informades del cofinançament del Fons Europeu de Desenvolupament Regional (FEDER) i anunciarà clarament que el projecte ha sigut seleccionat en el marc del Programa Operatiu FEDER de la Comunitat Valenciana 2014-2020. Per a això, totes les mesures d'informació i comunicació relacionades amb l'actuació cofinançada (material de difusió, publicacions, anuncis en premsa, senyalització, suports multimèdia, pàgines web, etc.) que duga a terme l'entitat beneficiària hauran d'incloure:  
- L'emblema de la Unió Europea, de conformitat amb les característiques tècniques establides en el Reglament d'Execució (UE) 821/2014 de la Comissió, de 28 de juliol de 2014.  
- Així mateix, sempre que siga possible, s'incorporarà la referència al cofinançament comunitari amb el text següent:  
«Actuació cofinançada per la Unió Europea a través del Programa Operatiu del Fons Europeu de Desenvolupament Regional (FEDER) de la Comunitat Valenciana 2014-2020».  
- Durant l'execució de tota operació de finançament d'obres d'infraestructura o construcció que es beneficie d'una ajuda del FEDER o del Fons de Cohesió superior a 500 000 euros, el beneficiari col·locarà un cartell temporal de grandària significativa en un lloc ben visible per al públic.  
- Durant l'execució de l'actuació cofinançada, l'entitat beneficiària informarà el públic del suport financer obtingut del Fons FEDER de la Unió Europea, almenys, a través de la seua pàgina web, i col·locarà un cartell amb informació sobre l'actuació cofinançada, d'una grandària mínima A3 en un lloc visible per al públic. En cas d'obres d'infraestructura o construcció que es beneficien d'una subvenció superior a 500.000 euros, l'entitat beneficiària haurà de col·locar, durant l'execució de tota l'actuació cofinançada, un cartell temporal de grandària significativa en l'enclavament en un lloc visible per al públic.  
  
- Una vegada finalitzada l'actuació cofinançada, quan la contribució pública total a l'activitat subvencionada supere els 500.000 euros, consistisca en la compra d'un objecte físic, en el finançament d'una infraestructura o en treballs de construcció, l'entitat beneficiària col·locarà una placa o cartell permanent de grandària significativa en un lloc visible per al públic.  
j) Complir els requisits que en matèria d'igualtat d'oportunitats, medi ambient i innovació social s'establisquen en el Reglament (UE) núm. 1303/2013, el Reglament (UE) núm. 1301/2013 i qualssevol altres normes comunitàries, estatals i autonòmiques.  
k) Acceptar la seua inclusió en una llista pública d'operacions, que serà objecte de publicació electrònica o per altres mitjans segons el que preveu l'article 115.2 i l'annex XII 1. del Reglament (UE) núm. 1303/2013, així com la seua inclusió en la Base de Dades Nacionals de Subvencions (BDNS).  
l) Conservar els documents originals o còpies degudament compulsades o bé en suports de dades comunament acceptats, en especial versions electròniques de documents originals o documents existents únicament en versió electrònica; justificatius de l'actuació realitzada i l'aplicació dels fons rebuts, mentre puguen ser objecte de les actuacions de comprovació i control. La disponibilitat dels documents s'ajustarà al que disposa l'article 140 del Reglament (UE) núm. 1303/2013, del Parlament Europeu i del Consell, de 17 de desembre de 2013.  
  
m) Aplicar mesures antifrau eficaces i proporcionades en relació amb l'operació cofinançada, en el marc de compliment de l'article 125, apartat 4, lletra c) del Reglament (UE) núm. 1303/2013, complir la normativa en matèria de contractació pública, evitar doble finançament, falsificacions de documents, així com proporcionar informació per a la detecció de possibles «banderes roges» (senyals d'alarma/indicadors de la probabilitat que puga existir un risc).  
n) Informar en el moment de justificar les despeses sobre el nivell d'èxit dels indicadors de productivitat que es preveu aconseguir amb l'execució de l'operació. En concret, en relació amb l'indicador de productivitat C025, «Nombre d'investigadors/es que treballen en instal·lacions d'infraestructures d'investigació millorades», en la justificació de la subvenció s'hauran de detallar i certificar els passos seguits per al seu càlcul, d'acord amb el manual de processos i procediments de la Generalitat Valenciana, Organisme Intermedi del Programa Operatiu FEDER de la Comunitat Valenciana 2014-2020.  
o) Comprometre's a aportar a aquesta direcció general la informació necessària, perquè aquesta puga complir amb les obligacions que li corresponen en el marc del Programa operatiu del Fons de Desenvolupament Regional de la Comunitat Valenciana 2014-2020 i en especial en l'elaboració dels informes d'execució anual i final corresponents.  
  
p) Autoritzar l'Autoritat de Gestió del FEDER perquè, de conformitat amb la normativa comunitària i nacional aplicable a Fons Estructurals, utilitze la informació comunicada -en relació amb aquesta subvenció- per a efectuar anàlisis de riscos.  
q) Procedir al reintegrament de les quantitats percebudes i a l'abonament de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en l'article 37 de la Llei 38/2003, de 17 de novembre, general de subvencions.  
r) Tornar els imports percebuts indegudament, junt amb els possibles interessos de demora, en cas d'existència d'irregularitats que comporte la correlativa disminució de la subvenció FEDER, una vegada instruït el corresponent procediment de reintegrament per part de l'òrgan concedent de l'ajuda.  
s) Comunicar al Servei Nacional de Coordinació Antifrau (SNCA) aquells fets que pogueren ser constitutius de frau o irregularitat (en els termes establits en la Comunicació 1/2017 del SNCA, de 6 d'abril, sobre la manera en què poden procedir les persones que tinguen coneixement de fets que puguen ser constitutius de frau o irregularitat en relació amb projectes o operacions finançats totalment o parcialment amb càrrec a fons procedents de la Unió Europea).  
  
  
Sisé  
Publicar la present resolució de concessió, per mitjà d'anunci en el servidor d'informació de la Conselleria d'Educació, Investigació, Cultura i Esport, http://www.ceice.gva.es/web/ciencia/feder, així com en el Diari Oficial de la Generalitat Valenciana.  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar recurs potestatiu de reposició o bé plantejar directament recurs contenciós administratiu, en els terminis i davant els òrgans que s'indiquen a continuació:  
a) El recurs de reposició haurà d'interposar-se davant l'òrgan que va dictar l'acte en el termini d'un mes a comptar des de l'endemà de la publicació de la present resolució.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació de la present resolució.  
  
València, 20 de novembre de 2018.- La directora general d'Universitat, Investigació i Ciència: Josefina Bueno Alonso.